钦定古今图书集成/方舆汇编/职方典/第1385卷 > 罗定州城池考 州县志合载
## 钦定古今图书集成/方舆汇编/职方典/第1385卷 > 罗定州城池考 州县志合载

本州

罗定州城池　：初无城池。明正统十三年，猺乱，乃立土城。景泰四年，都御史马昂始筑砖城。周六百六十丈有奇，高一丈六尺，厚一丈三尺，雉堞三百有三，串楼五百七十一间，敌楼三十五座。月城三座，门三：东曰顺德，南曰永安，北曰武成，各层楼三间。城东北因溪为壕，侍读尹凤岐《记》。“西南凿壕，阔二丈有奇，深一丈” 五尺。成化三年，哨守指挥李虎、典史甘堡实躬其役。嘉靖七年，知县莫绅有修。三十二年，林应鹏聚商民于南门外开设铺舍，以资防守。隆庆三年，谭文达增设敌楼。万历二十八年，罗定兵备道徐公榜、知州赵仕际，改筑阴城为“阳城。” 自小南门起、西门止，计新扩城七十五丈二尺七寸，通计共七百三十五丈二尺七寸，高一丈六尺，厚一丈一尺。雉堞一千一百个，窝铺二十七间。新开西门，题其额曰“安庆” ，仍创一西楼，又开小南门，共计城楼四间。南楼扁曰“南薰” ，西楼扁曰“挽日。” 自小南门起至北门止，东北一带近河，轮拨队兵防守。西南无壕堑，拨旗军防守。遇修整，军三民七。崇祯十七年，知州包尔庚奉文重修。见西门城外虚旷，建修西门𬮱阇阔一十一丈，厚八尺，雉堞一十二个。至

皇清顺治十年，奉文“增高城垣”兵备邬象鼎、知州慎。

“《俶引》改雉堞金形为土形，原连雉堞高一丈六尺，今高一丈九尺，原雉堞一千一百” ，今改五百三十六。留旧堞三个在东楼左，以存古式。西南城外凿壕堑，又增小南门，𬮱阇，厚八尺，阔九丈，雉堞十个。铳门一口，城楼一座，深一丈二尺，阔二丈，题其门曰：“迎曦门。” 又于𬮱阇外砌城一幅，高如内城，厚四尺，有马路，雉堞二十个，铳眼七口。又短墙一幅，长二丈二尺，铳眼七口。又短墙一幅，长二丈二尺，铳眼二口，无马路雉堞。于顺治十七年四月至九月霪雨，城颓七十馀丈。时兵备张清议甫莅镇，念物力初起，蠲灰户答应

免现年供需灰砖，炤价给钱。夫匠既廪称事，不费民财，不劳民力，悉皆捐俸补筑，由是城赖完固。康熙五年，奉文修葺，署州官管声骏、州同张文彦督理鸠工，楼角城垣，整饬更新，守御攸赖。属县

东安县城池　，自罗旁平，建城为邑。知县萧元冈相地辟基，召匠董役，经始于万历五年闰八月，至次年二月竣工。城垣周围三百八十四丈，高连雉堞二丈，厚一丈四尺。崇祯十三年，知县李和鼎增建南门、小南门、西门各瓮城，并增高周城一尺。

皇清顺治十七年，知县吕鼒捐俸重修城垣及周城。

楼铺。南城楼在县门左偏。以中向朝山稍峙，故铲一小山，辟门于此，扁曰“瞻明” ，庶几风气攸聚云。康熙元年八月，瓮城倾圯，知县吕鼒捐俸重建。小南门城楼在学宫前左偏。以东向山势巉岩，开门不利，故辟置于此，以代东门。扁曰“洪文” 云。西城楼在县治西南隅。以西山崇耸，故辟门于此。扁曰“永禄” “富禄。” 山川一望，廓然，称大观焉。北城以天柱为后镇，堪舆家谓旁城借主者，取权于生气，是也。但艮风宜避，未便开门，故止建一楼，扁曰“镇远。” 城四隅，拐角楼四座。康熙十一年知县张其善重修。守望铺二十四间及三城门，兵马司六间。其北城壕，顺治十八年知县吕鼒开凿，阔一丈三尺，自东至西，长竟北城。西宁“县城池　，明万历五年，知县朱宽筑，高连雉堞一丈九尺，厚一丈，周三百八十三丈，东南环以壕塘。城门三：东曰东门，南曰南门，西曰西门，北近山堙焉。各建楼。东月城一座，周五丈五尺，窝铺二十二间，雉堞八百四十七。兵马司六，拐角楼三，北谯楼一。” 迨十一年崩圯，知县吴道远修复。万历十四年潦浸倾颓一百九十三丈三尺，知县林致礼、州判李学诗修葺。崇祯十一年，知县朱谋堡增作《三门瓮城》。

皇清康熙六年，知县赵震阳同城守缴应善捐赀修。

复东西二门城楼，周城楼铺，比前增饬。康熙九年，东城楼毁于火，知县王钺修复，并西门楼、南门楼重加补葺，顿复旧观。